Document ID: 32013R0230

KOMISSION TÄYTÄNTÖÖNPANOASETUS (EU) N:o 230/2013,
annettu 14 päivänä maaliskuuta 2013,
tiettyjen ryhmään ”aromiaineet ja ruokahalua herättävät aineet” kuuluvien rehun lisäaineiden markkinoilta poistamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 10 artiklan 5 kohdan,
sekä katsoo seuraavaa:
(1)
Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle. Kyseisen asetuksen 10 artiklassa säädetään sellaisten lisäaineiden uudelleenarvioinnista, joille on annettu hyväksyntä neuvoston direktiivin 70/524/ETY (2) mukaisesti.
(2)
Liitteessä mainitut rehun lisäaineet hyväksyttiin ilman määräaikaa direktiivillä 70/524/ETY. Kyseiset rehun lisäaineet kirjattiin sen jälkeen rehujen lisäaineita koskevaan yhteisön rekisteriin olemassa olevina tuotteina asetuksen (EY) N:o 1831/2003 10 artiklan 1 kohdan mukaisesti.
(3)
Liitteessä olevassa A osassa esitettyjen rehun lisäaineiden käytöstä aromiaineina ja ruokahalua herättävinä aineina ei toimitettu asetuksen (EY) N:o 1831/2003 10 artiklan 2 kohdan mukaisia hyväksyntää koskevia hakemuksia ennen kyseisessä kohdassa säädettyä määräaikaa. Liitteessä olevassa B osassa esitettyjen rehun lisäaineiden käytöstä aromiaineina ja ruokahalua herättävinä aineina ei toimitettu ennen kyseistä määräaikaa joitakin sellaisia eläinlajeja tai -ryhmiä koskevia hakemuksia, joiden osalta kyseiset rehun lisäaineet oli hyväksytty direktiivin 70/524/ETY nojalla. Liitteessä olevassa B osassa esitetyn sakariinin ja kalsiumsakariinin käytöstä aromiaineina ja ruokahalua herättävinä aineina ei sen sijaan toimitettu ennen kyseistä määräaikaa sitä ainoaa eläinryhmää koskevia hakemuksia, jonka osalta kyseiset rehun lisäaineet oli hyväksytty direktiivin 70/524/ETY nojalla.
(4)
Avoimuuden vuoksi rehun lisäaineet, joiden hyväksymisestä ei jätetty hakemuksia asetuksen (EY) N:o 1831/2003 10 artiklan 2 kohdassa asetetussa määräajassa, lueteltiin rehun lisäaineita koskevan yhteisön rekisterin erillisessä osassa.
(5)
Kyseiset rehun lisäaineet olisi sen vuoksi poistettava markkinoilta, sikäli kuin on kyse niiden käytöstä aromiaineina ja ruokahalua herättävinä aineina, lukuun ottamatta eläinlajeja ja -ryhmiä, joiden osalta hyväksyntää koskevat hakemukset on jätetty. Tämä toimenpide ei vaikuta joidenkin edellä mainittujen lisäaineiden käyttöön siltä osin kuin on kyse muista sellaisista eläinlajeista tai -ryhmistä tai funktionaalisista ryhmistä, joiden osalta niille voi olla myönnetty hyväksyntä.
(6)
On aiheellista säätää asianomaisia tahoja koskevasta siirtymäajasta, jonka aikana kyseisten lisäaineiden, esiseosten, rehuseosten ja rehuaineiden nykyiset varastot voidaan käyttää loppuun, ottaen huomioon tiettyjen näitä lisäaineita sisältävien rehujen säilyvyyden.
(7)
Liitteessä lueteltujen tuotteiden poistaminen markkinoilta ei estä niitä koskevan hyväksynnän myöntämistä tai niiden asemaa koskevan toimenpiteen hyväksymistä asetuksen (EY) N:o 1831/2003 mukaisesti.
(8)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Markkinoilta poistaminen
Poistetaan markkinoilta liitteessä olevassa A osassa mainitut rehun lisäaineet, jotka kuuluvat ryhmään ”aromiaineet ja ruokahalua herättävät aineet”.
Poistetaan markkinoilta liitteessä olevassa B osassa mainitut rehun lisäaineet, jotka kuuluvat ryhmään ”aromiaineet ja ruokahalua herättävät aineet”, tiettyjen liitteen kyseisessä osassa ilmoitettujen eläinlajien tai -ryhmien osalta.
2 artikla
Siirtymätoimenpiteet
1. Liitteessä olevassa A osassa lueteltujen rehun lisäaineiden nykyisiä varastoja voidaan edelleen saattaa markkinoille ja käyttää ryhmään ”aromiaineet ja ruokahalua herättävät aineet” kuuluvina rehun lisäaineina 10 päivään huhtikuuta 2014.
2. Esiseoksia, joiden valmistuksessa on käytetty 1 kohdassa tarkoitettuja lisäaineita, voidaan edelleen saattaa markkinoille ja käyttää 10 päivään lokakuuta 2014.
3. Rehuseoksia ja rehuaineita, joiden valmistuksessa on käytetty 1 kohdassa tarkoitettuja lisäaineita tai 2 kohdassa tarkoitettuja esiseoksia ja jotka on merkitty asetuksen (EY) N:o 767/2009 mukaisesti ennen 10 päivää huhtikuuta 2015, saa edelleen saattaa markkinoille ja käyttää varastojen loppumiseen asti.
4. Liitteessä olevassa B osassa mainittujen lisäaineiden osalta 1, 2 ja 3 kohtaa sovelletaan niiden eläinlajien tai -ryhmien osalta, jotka mainitaan liitteen kyseisessä osassa.
3 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä maaliskuuta 2013.

Labels: 3
17
6